Document ID: 32009D0095

ΑΠΌΦΑΣΗ ΤΗΣ ΕΠΙΤΡΟΠΉΣ
της 12ης Δεκεμβρίου 2008
σχετικά με την έγκριση δεύτερου ενημερωμένου καταλόγου των τόπων κοινοτικής σημασίας για τη μεσογειακή βιογεωγραφική περιοχή, κατ’ εφαρμογή της οδηγίας 92/43/ΕΟΚ του Συμβουλίου
[κοινοποιηθείσα υπό τον αριθμό Ε(2008) 8049]
(2009/95/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας (1), και ιδίως το άρθρο 4 παράγραφος 2 τρίτο εδάφιο,
Εκτιμώντας τα ακόλουθα:
(1)
Η μεσογειακή βιογεωγραφική περιοχή, που αναφέρεται στο άρθρο 1 στοιχείο γ) σημείο iii) της οδηγίας 92/43/ΕΟΚ, περιλαμβάνει την επικράτεια της Ελλάδας, της Μάλτας και, σύμφωνα με το άρθρο 1 του πρωτοκόλλου αριθ. 10 της πράξης προσχώρησης του 2003, της Κύπρου, καθώς και τμήματα της επικράτειας της Γαλλίας, της Ιταλίας, της Πορτογαλίας, της Ισπανίας και, σύμφωνα με το άρθρο 299 παράγραφος 4 της συνθήκης, το έδαφος του Γιβραλτάρ, για τις εξωτερικές σχέσεις του οποίου υπεύθυνο είναι το Ηνωμένο Βασίλειο, όπως προσδιορίζεται στον βιογεωγραφικό χάρτη που εγκρίθηκε στις 25 Απριλίου 2005 από την επιτροπή η οποία έχει συσταθεί βάσει του άρθρου 20 της εν λόγω οδηγίας, εφεξής «η επιτροπή ενδιαιτημάτων».
(2)
Στο πλαίσιο της διαδικασίας που δρομολογήθηκε το 1995, είναι απαραίτητο να προχωρήσει η πραγματική συγκρότηση του δικτύου Natura 2000, το οποίο αποτελεί καθοριστικής σημασίας συνιστώσα της προστασίας της βιοποικιλότητας στην Ευρωπαϊκή Κοινότητα.
(3)
Ο αρχικός κατάλογος και ο πρώτος ενημερωμένος κατάλογος των τόπων κοινοτικής σημασίας για τη μεσογειακή βιογεωγραφική περιοχή, κατά την έννοια της οδηγίας 92/43/ΕΟΚ, εγκρίθηκαν με τις αποφάσεις της Επιτροπής 2006/613/EΚ (2) και 2008/335/EΚ (3), αντίστοιχα. Βάσει του άρθρου 4 παράγραφος 4 και του άρθρου 6 παράγραφος 1 της οδηγίας 92/43/ΕΟΚ, τα ενδιαφερόμενα κράτη μέλη οφείλουν να χαρακτηρίζουν ως ειδικές ζώνες διατήρησης τους τόπους που περιλαμβάνονται στον κατάλογο των τόπων κοινοτικής σημασίας για τη μεσογειακή βιογεωγραφική περιοχή, το ταχύτερο δυνατόν και το αργότερο εντός έξι ετών, καθορίζοντας προτεραιότητες όσον αφορά τη διατήρηση, καθώς και τα απαραίτητα μέτρα διατήρησης.
(4)
Στο πλαίσιο της δυναμικής προσαρμογής του δικτύου Natura 2000, επανεξετάζονται οι κατάλογοι των τόπων κοινοτικής σημασίας. Ως εκ τούτου, κρίνεται απαραίτητη η δεύτερη ενημέρωση του καταλόγου για τη μεσογειακή περιοχή.
(5)
Από τη μια πλευρά, η δεύτερη ενημέρωση του καταλόγου των τόπων κοινοτικής σημασίας για τη μεσογειακή βιογεωγραφική περιοχή είναι αναγκαία για να συμπεριληφθούν οι επιπλέον τόποι που έχουν προταθεί μετά τον Σεπτέμβριο του 2006 από τα κράτη μέλη ως τόποι κοινοτικής σημασίας για τη μεσογειακή βιογεωγραφική περιοχή, κατά την έννοια του άρθρου 1 της οδηγίας 92/43/EΟΚ. Οι υποχρεώσεις που απορρέουν από το άρθρο 4 παράγραφος 4 και το άρθρο 6 παράγραφος 1 της οδηγίας 92/43/ΕΟΚ ισχύουν το ταχύτερο δυνατό και, το αργότερο, εντός έξι ετών από την έγκριση του δεύτερου ενημερωμένου καταλόγου των τόπων κοινοτικής σημασίας για τη μεσογειακή βιογεωγραφική περιοχή.
(6)
Εξάλλου, η δεύτερη ενημέρωση του καταλόγου των τόπων κοινοτικής σημασίας για τη μεσογειακή βιογεωγραφική περιοχή είναι αναγκαία ώστε να ληφθούν υπόψη οι μεταβολές των σχετικών με τους τόπους πληροφοριών, τις οποίες ενδεχομένως υπέβαλαν τα κράτη μέλη μετά την έγκριση του αρχικού και του πρώτου ενημερωμένου κοινοτικού καταλόγου. Υπό την έννοια αυτή, ο δεύτερος ενημερωμένος κατάλογος των τόπων κοινοτικής σημασίας για τη μεσογειακή βιογεωγραφική περιοχή αποτελεί ενοποιημένη έκδοση του καταλόγου των τόπων κοινοτικής σημασίας για τη μεσογειακή βιογεωγραφική περιοχή. Πρέπει, ωστόσο, να τονιστεί ότι οι υποχρεώσεις που απορρέουν από το άρθρο 4 παράγραφος 4 και το άρθρο 6 παράγραφος 1 της οδηγίας 92/43/ΕΟΚ ισχύουν το ταχύτερο δυνατό και, το αργότερο, εντός έξι ετών από την έγκριση του αρχικού ή του πρώτου ενημερωμένου καταλόγου των τόπων κοινοτικής σημασίας για τη μεσογειακή βιογεωγραφική περιοχή, ανάλογα με το ποιος είναι ο κατάλογος στον οποίο ένας τόπος κοινοτικής σημασίας συμπεριελήφθη για πρώτη φορά με αυτή του την ιδιότητα.
(7)
Για τη μεσογειακή βιογεωγραφική περιοχή, κατάλογοι προτεινόμενων τόπων κοινοτικής σημασίας, κατά την έννοια του άρθρου 1 της οδηγίας 92/43/ΕΟΚ, διαβιβάστηκαν στην Επιτροπή από την Κύπρο, τη Γαλλία, την Ελλάδα, την Ιταλία, τη Μάλτα, την Πορτογαλία, την Ισπανία και το Ηνωμένο Βασίλειο, σύμφωνα με το άρθρο 4 παράγραφος 1 της εν λόγω οδηγίας, μεταξύ Ιανουαρίου του 2003 και Σεπτεμβρίου του 2007.
(8)
Οι κατάλογοι προτεινόμενων τόπων συνοδεύονταν από πληροφορίες για καθέναν από αυτούς, οι οποίες υποβλήθηκαν με το έντυπο που καθορίστηκε με την απόφαση 97/266/EΚ της Επιτροπής, της 18ης Δεκεμβρίου 1996, όσον αφορά έντυπο πληροφοριών για τους προτεινόμενους τόπους Natura 2000 (4).
(9)
Οι πληροφορίες αυτές περιλαμβάνουν τον πιο πρόσφατο και οριστικό χάρτη κάθε τόπου, που έχει διαβιβάσει το ενδιαφερόμενο κράτος μέλος, την ονομασία, τη θέση και την έκτασή του, καθώς και τα δεδομένα που προκύπτουν από την εφαρμογή των κριτηρίων του παραρτήματος III της οδηγίας 92/43/EΟΚ.
(10)
Με βάση το σχέδιο καταλόγου που κατάρτισε η Επιτροπή σε συμφωνία με κάθε ενδιαφερόμενο κράτος μέλος, στον οποίο επίσης προσδιορίζονται οι τόποι που φιλοξενούν τύπους φυσικών ενδιαιτημάτων προτεραιότητας ή είδη προτεραιότητας, πρέπει να εγκριθεί δεύτερος ενημερωμένος κατάλογος τόπων επιλεγμένων ως τόπων κοινοτικής σημασίας για τη μεσογειακή βιογεωγραφική περιοχή.
(11)
Οι γνώσεις όσον αφορά την ύπαρξη και την κατανομή των διαφόρων τύπων φυσικών ενδιαιτημάτων και ειδών εξελίσσονται συνεχώς, συνεπεία της εποπτείας που επιβάλλει το άρθρο 11 της οδηγίας 92/43/EΟΚ. Ως εκ τούτου, για την αξιολόγηση και την επιλογή των τόπων σε κοινοτικό επίπεδο χρησιμοποιήθηκαν οι βέλτιστες διαθέσιμες επί του παρόντος πληροφορίες.
(12)
Ορισμένα κράτη μέλη δεν έχουν προτείνει αρκετούς τόπους ώστε να πληρούνται οι απαιτήσεις της οδηγίας 92/43/ΕΟΚ για ορισμένους τύπους ενδιαιτημάτων και ορισμένα είδη. Συνεπώς, για τα συγκεκριμένα είδη και τύπους ενδιαιτημάτων, δεν είναι δυνατόν να συναχθεί ότι το δίκτυο έχει ολοκληρωθεί. Λαμβανομένων υπόψη των καθυστερήσεων στη λήψη των πληροφοριών και στην επίτευξη συμφωνιών με τα κράτη μέλη, είναι αναγκαίο να εγκριθεί δεύτερος ενημερωμένος κατάλογος τόπων, ο οποίος θα χρειαστεί να αναθεωρηθεί σύμφωνα με τις διατάξεις του άρθρου 4 της οδηγίας 92/43/EΟΚ.
(13)
Δεδομένου ότι εξακολουθούν να είναι ελλιπείς οι γνώσεις σχετικά με την ύπαρξη και την κατανομή ορισμένων τύπων φυσικών ενδιαιτημάτων του παραρτήματος I και ορισμένων ειδών του παραρτήματος II της οδηγίας 92/43/EΟΚ, δεν πρέπει να συναχθεί οριστικό συμπέρασμα όσον αφορά την ολοκλήρωση ή μη του δικτύου. Ο κατάλογος πρέπει να αναθεωρηθεί, εφόσον κριθεί απαραίτητο, σύμφωνα με τις διατάξεις του άρθρου 4 της οδηγίας 92/43/EΟΚ.
(14)
Για λόγους σαφήνειας και διαφάνειας, επιβάλλεται να αντικατασταθεί η απόφαση 2008/335/EΚ.
(15)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ενδιαιτημάτων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο παράρτημα της παρούσας απόφασης παρατίθεται ο δεύτερος ενημερωμένος κατάλογος των τόπων κοινοτικής σημασίας για τη μεσογειακή βιογεωγραφική περιοχή, σύμφωνα με το άρθρο 4 παράγραφος 2 τρίτο εδάφιο της οδηγίας 92/43/ΕΟΚ.
Άρθρο 2
Η απόφαση 2008/335/EΚ καταργείται.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 12 Δεκεμβρίου 2008.

Labels: 12
18
19
20